text: БЪЛГАРСКИТЕ ПАСПОРТИ ЩЕ СЕ ИЗДАВАТ С ВАЛИДНОСТ 10 ГОДИНИ | 5GMedia
  БЪЛГАРСКИТЕ ПАСПОРТИ ЩЕ СЕ ИЗДАВАТ С ВАЛИДНОСТ 10 ГОДИНИ
  Автор: 5 GmediA 13:45, 11 юли 2019
  Паспортите на българските граждани вече ще могат да се издават и със срок на валидност от 10 години, а не както досега - задължително 5 г. Изключение ще правят паспортите на децата до 18 годишна възраст, чийто срок остава 5 г. Това решиха депутатите днес на второ четене в Закона за българските личните документи.
  Законът влиза в сила от 10 октомври 2020 г., но Министерството на вътрешните работи трябва да създаде организационни условия и да осигури необходимите технически и програмни средства за издаване на паспорти със срок на валидност 10 години не по-късно от 1 януари 2021 г.
  Това означава, че новите паспорти ще могат да се извадят от 2021 г.
  Предвижда се и нова облекчена процедура за подаване на заявленията за смяна на паспорт от чужбина. Това ще става чрез автоматизирана информационна система за електронни услуги на Министерството на външните работи. Наред с опцията за използване на квалифициран електронен подпис, заявителят ще може да подава заявление в електронен формат и без да използва такъв подпис, като към заявлението приложи копие от валиден документ, чиято подмяна желае.
  Готовите документи ще могат да се получават по пощата. Срокът за издаването също се намалява. От 90 дни за обикновена услуга, той ще бъде 45 дни. Бързата услуга пък ще става за 30 дни вместо за 60. С измененията се въвежда възможност български личен документ да бъде получен извън страната лично чрез използване на лицензиран доставчик на пощенска или куриерска услуга.